bluuebunny/crossref_metadata_2025 huggingface dataset:
Issues in utility theory
Authors: Danchev Svetoslav
Published: January 2014

Ο σκοπός της διατριβής είναι να αξιολογήσει ζητήματα που σχετίζονται με τη χρήση της μεθόδου υποκειμενικής ευημερίας σε θέματα οικονομικής θεωρίας και πολιτικής. Το κύριο επιχείρημα της διατριβής είναι ότι η μέθοδος υποκειμενικής ευημερίας δύναται να συμβιώσει με την παραδοσιακή θεωρία ωφελιμότητας, αρκεί να οριοθετηθεί η χρήση αυτών των δυο προσεγγίσεων, λαμβάνοντας υπόψη τα σοβαρά επιστημολογικά, οντολογικά και ηθικά ζητήματα που τους συνοδεύουν.Επικρατεί σήμερα η άποψη ότι η θεωρία χρησιμότητας προσφέρει ή πρέπει να προσφέρει εμπειρικά ελέγξιμη και κανονιστικά ουδέτερη βάση για την μοντελοποίηση οικονομικών φαινομένων και για την άσκηση οικονομικής πολιτικής. Όμως, η αναγνώριση τις αντι-εμπειρικές ρίζες της θεωρίας της χρησιμότητας και το γεγονός ότι η παραδοσιακή θεωρία ευημερίας αντιπροσωπεύει συγκεκριμένη ηθική θεώρηση επιτρέπει την υιοθέτηση της υποκειμενικής ευημερίας που βασίζεται σε διαφορετική ηθική θεώρηση στο πλαίσιο μιας πλουραλιστικής επιστημολογικής στάσης.Η χρήση των ευρημάτων των μελετών που αξιοποιούν στοιχεία υποκειμενικής ευημερίας εγείρει σημαντικά οντολογικά ζητήματα. Η αντίληψη περί μη μετρησιμότητας της χρησιμότητας δεν ισχύει στην περίπτωση της υποκειμενικής ευημερίας, ενώ όσον αφορά τη συγκρισιμότητα μεταξύ ατόμων, το ζήτημα μπορεί να διευθετηθεί εάν υιοθετήσουμε πραγματιστικές επιστημολογικές αντιλήψεις που επιπλέον επιτρέπουν τις αξιολογικές κρίσεις στη λειτουργία μας ως οικονομολόγοι. Ενώ πράγματι λέξεις όπως χρησιμότητα, ευτυχία, ικανοποίηση, ευχαρίστηση, πόνος και ούτως καθεξής πάσχουν από ασάφεια και αμφισημία, η έννοια του «valence» (έκταση θετικότητας ή αρνητικότητας της νευροφυσιολογικής κατάστασης των ατόμων) προσφέρει στερεά οντολογική βάση σε μια ηδονιστική ηθική θεώρηση. Προκύπτουν επίσης και ζητήματα ηθικής θεωρίας από την χρήση των ευρημάτων υποκειμενικής ευημερίας στη διεξαγωγή πολιτικής, καθώς η χρήση αυτή είναι στενά συνδεδεμένη με τον Ωφελιμισμό. Η ηθική θεωρία του Ωφελιμισμού αποτελεί ένα πολυδιάστατο θεωρητικό πλαίσιο που εμπεριέχει πληθώρα προσεγγίσεων με χαμηλό βαθμό συνοχής μεταξύ τους. Έτσι, μπορεί να αναπτυχθεί μια ωφελιμιστική προσέγγιση για την εφαρμογή της υποκειμενικής ευημερίας, η οποία περιορίζεται στο να ενημερώνει τη δημοκρατική διαδικασία λήψης αποφάσεων, χωρίς να προσπαθεί να εξηγήσει τη διαίσθησή μας για το τι αποτελεί ηθικά ορθό ή ατομικά συνετό. Γνωστά επιχειρήματα, τα οποία αναδεικνύουν τις αδυναμίες του ωφελιμισμού, έχουν περιορισμένη ισχύ όσον αφορά μια τέτοια ωφελιμιστική προσέγγιση.
Πολυεπίπεδο σχεσιακό μοντέλο εκτίμησης κινδύνου για την ασφαλή διεξαγωγή έργων ηλεκτρονικής διακυβέρνησης
Authors: Κεφαλληνός Διονύσιος
Published: January 2014

Σε αυτή τη διατριβή προτείνεται μια πρωτότυπη μεθοδολογία Αξιολόγησης Διακινδύνευσης (ΑΔ) και ένα αντίστοιχο εργαλείο εφαρμογής, τα οποία απευθύνονται ειδικά σε έργα Ηλεκτρονικής Διακυβέρνησης (ΗΔ), παρέχοντας ωστόσο τη δυνατότητα προσαρμογής και εφαρμογής και σε άλλους τομείς ΑΔ. Η μεθοδολογία φιλοδοξεί να διαφέρει από τις συμβατικές, στο πεδίο εφαρμογής της, στον τρόπο που εφαρμόζεται, στον τρόπο που εξάγει τα αποτελέσματα και στις μεθόδους που προτείνει για τη μείωση της επικινδυνότητας των έργων και συστημάτων στα οποία εφαρμόζεται.Περιγράφεται το περιβάλλον που αναπτύχθηκε, καθώς και τα κίνητρα και η εμπειρία που ώθησαν στην ανάπτυξή της. Γίνεται αναλυτική περιγραφή της μεθοδολογίας και του αλγόριθμου εφαρμογής της, όπως και του τρόπου εξαγωγής των αποτελεσμάτων. Το εργαλείο εφαρμογής περιλαμβάνει εκτενή βιβλιοθήκη επιπέδων, περιοχών και διαστάσεων κινδύνου, καθώς και αντιμέτρων και κρισίμων παραγόντων επιτυχίας. Παρέχονται τρόποι υπολογισμού των πιθανοτήτων και των επιπτώσεων των κινδύνων, του κόστους των αντιμέτρων και της εκτίμησης κάλυψης αυτών, καθώς και σειρά δεικτών που χρησιμοποιούνται για την εξαγωγή συμπερασμάτων διακινδύνευσης, συνολικής κάλυψης κινδύνου, περιθωρίου κάλυψης και κόστους αντιμέτρων. Η μεθοδολογία περιλαμβάνει πρόβλεψη για αλληλεξαρτήσεις κινδύνων και έργων με χρήση Bayesian Belief Networks και τρισδιάστατες μήτρες. Για να δειχθεί ο τρόπος χρήσης της και η χρησιμότητα των αποτελεσμάτων που εξάγει, εφαρμόζεται σε δύο έργα υποδομής δημοσίου κλειδιού (ΥΔΚ), ένα που έχει υλοποιηθεί και ένα που έχει προταθεί για υλοποίηση.Η μεθοδολογία ΑΔ που μοντελοποιείται και αναπτύσσεται σε αυτή τη διατριβή μπορεί να θεωρηθεί ως μια προέκταση υπαρχουσών τεχνικών εκτίμησης κινδύνου τεχνολογικών έργων και συστημάτων, προσβλέποντας στο:α)να αποτελέσει μια γρήγορη, εύκολη και αποτελεσματική μεθοδολογία και εργαλείο, ειδικευμένα στο πεδίο τους,β)να ανταποκριθεί καλύτερα στους στόχους ασφάλειας και προστασίας προσωπικών δεδομένων σε έργα ΗΔ, παρέχοντας καλύτερη υποστήριξη στη μορφοποίηση και επιτέλεση αποφάσεων σχετικών με την ασφάλεια, γ)να παρέχει μια σύνδεση ανάμεσα σε τεχνολογικές μεθοδολογίες ΑΔ και πλαίσια ΔΤΠ,δ)να αυξήσει την εξοικείωση σε θέματα ασφάλειας και προστασίας του απορρήτου, προωθώντας την ενεργό συμμετοχή μεγάλης γκάμας μη τεχνικού προσωπικού, ε)να ενισχύσει την υλοποίηση βασικών πολιτικών ασφάλειας και προστασίας του απορρήτου,στ)να ενσωματώσει μακρόχρονη και πολυποίκιλη εμπειρία και έρευνα στις δομές και τις διαδικασίες εκτέλεσης έργων στη δημόσια διοίκηση, έτσι ώστε να αποτελέσει ένα αποτελεσματικό αρωγό για την επιτυχία των έργων καιζ)να διαθέτει λογική και διεργασίες που να μπορούν, με κατάλληλες αλλαγές να εφαρμοστούν και σε άλλους τομείς ΑΔ.
Ο υλικός πολιτισμός της αρχαιότητας και οι αλλοδαποί μαθητές στα ελληνικά σχολεία
Authors: Παπαμαγκανά Ιωάννα
Published: January 2014

Τα τελευταία χρόνια γίνεται όλο και περισσότερο αποδεκτή η άποψη ότι ο υλικός πολιτισμός και η αρχαιολογία μπορούν υπό προϋποθέσεις να συνεισφέρουν θετικά στην εκπαιδευτική διαδικασία. Ταυτόχρονα, τόσο στην Ελλάδα όσο και παγκοσμίως διαφαίνεται ένα ολοένα αυξανόμενο ενδιαφέρον για τη διαπολιτισμική εκπαίδευση, ως αναγκαιότητα που προκύπτει από τις νέες πολυπολιτισμικές κοινωνικές συνθήκες. Η παρούσα διατριβή επιχειρεί να προτείνει μια σύνδεση των εκπαιδευτικών δυνατοτήτων του υλικού πολιτισμού του παρελθόντος με τη διαπολιτισμική εκπαίδευση. Βασικό τμήμα της αποτελεί εκπαιδευτική έρευνα η οποία έλαβε χώρα σε τρία διαπολιτισμικά σχολεία δευτεροβάθμιας εκπαίδευσης της Αθήνας κατά τους μήνες Οκτώβριο- Δεκέμβριο 2009. Τα εργαλεία της έρευνας ήταν τόσο ποσοτικά (ερωτηματολόγια), όσο και ποιοτικά (συνεντεύξεις), ενώ το δείγμα περιελάμβανε μαθητές και εκπαιδευτικούς και των τριών σχολείων. Η ανάλυση των αποτελεσμάτων της έρευνας οδηγεί στη διαμόρφωση της εικόνας του πολυπολιτισμικού, αλλά και αποσπασματικού σχετικού πολιτιστικού κεφαλαίου των μαθητών. Επίσης, προκύπτει ότι η ελληνική διαπολιτισμική εκπαίδευση δε φαίνεται να αξιοποιεί με δημιουργικό και οργανωμένο τρόπο ούτε τον υλικό πολιτισμό του ελληνικού παρελθόντος, ούτε εκείνον της χώρας καταγωγής των μαθητών, παρά τα θετικά αποτελέσματα που μπορούν να προκύψουν από τη διαπολιτισμική μελέτη του υλικού πολιτισμού σύμφωνα τουλάχιστον με τα αποτελέσματα της παρούσας έρευνας. Η παρούσα διατριβή επιχειρεί να προτείνει μια ευρεία οπτική στο πλαίσιο της οποίας η αρχαιολογία στην εκπαίδευση αξιοποιεί τα βιώματα των μαθητών για να τους βοηθήσει να αναπτύξουν μια κριτική οπτική του παρελθόντος και συνακόλουθα του παρόντος, μέσα από μία προσθετική διαπολιτισμική διαδικασία προσανατολισμένη στα κοινωνικά συμφραζόμενα και στο νόημα του υλικού πολιτισμού.
Δημιουργία μοντέλου κοστολόγησης παρεχόμενων υπηρεσιών σε ασύρματες τεχνολογίες στο επίπεδο διασύνδεσης παρόχων
Authors: Γκιζέλης Χρήστος-Αντώνιος
Published: January 2014

Οι ασύρματες επικοινωνίες παρουσιάζουν αλματώδη πρόοδο και αύξηση τουενδιαφέροντος για επιστημονική έρευνα. Νέες τεχνολογίες εμφανίζονται και η ζήτησηγια νέες υπηρεσίες πολλαπλασιάζεται, όχι μόνο σε ποσότητα, αλλά και σε επίπεδοαπαιτήσεων. Η τάση αυτή στράφηκε πρόσφατα και προς τις ασύρματεςεπικοινωνίες. Στο προσεχές μέλλον ο κόσμος των ασύρματων επικοινωνιών θαπεριλαμβάνει ένα ευρύ φάσμα από τεχνολογίες. Τα υπό ευρεία μελέτη ασύρματατηλεπικοινωνιακά δίκτυα 4ης γενιάς χαρακτηρίζονται από τη συνεργασία μεταξύσυστημάτων ασύρματης πρόσβασης διαφορετικών τεχνολογιών.Η μεθοδολογία που ακολουθείται στο πλαίσιο της προτεινόμενης διδακτορικήςδιατριβής βασίζεται κυρίως στη κατηγοριοποίηση, τη μοντελοποίηση, και τηνανάλυση των αλγορίθμων. Βήματα τα οποία πιστεύεται ότι θα αποτυπώσουν μεικανοποιητικό τρόπο τα μοντέλα διασύνδεσης, κοστολόγησης και τιμολόγησης τωνυπηρεσιών σε διασυνδεδεμένες τεχνολογίες.Η διδακτορική διατριβή επικεντρώνεται στη καταγραφή, αξιολόγηση και δημιουργίαμοντέλων κοστολόγησης και τιμολόγησης παρεχόμενων υπηρεσιών σε ασύρματεςτεχνολογίες, στο επίπεδο διασύνδεσης παρόχων για τη μετάδοση δεδομένων καιφωνής. Μοντέλα Κοστολόγησης Ασύρματων Υπηρεσιών, ταξινομούνται καιαξιολογούνται, με βάσει το την εφαρμογή τους στα διάφορα δικτυακά στοιχεία, αλλάκαι στο επίπεδο στο οποίο εφαρμόζονται. Επίσης, τα Μοντέλα (Σχήματα)Τιμολόγησης Υπηρεσιών ταξινομούνται και αναλύονται με βάση τηνπροσαρμοστικότητα τους στις ανάγκες των παρόχων και των συνδρομητών τους, μεβάσει τις μεθόδους τις οποίες χρησιμοποιούν, αλλά και τα σημεία του δικτύου σταοποία εφαρμόζονται.Στο πλαίσιο της διδακτορικής διατριβής αντιμετωπίζονται προβλήματα που αφορούντη διασύνδεση μεταξύ των παρόχων ασύρματων τηλεπικοινωνιακών υπηρεσιών,λόγω της χρησιμοποίησης διαφορετικών τεχνολογιών (WLAN, UMTS, WiMAX,κ.λ.π.), καθώς και διαφορετικών μεθόδων στον υπολογισμό του κόστους τωνπροσφερόμενων υπηρεσιών, αλλά και του προσδιορισμού των τιμών τωνυπηρεσιών αυτών. Προτείνονται μοντέλα επιλογής βέλτιστου δικτύου πρόσβασηςγια τηνμεταφορά των χρηστών και των υπηρεσιών τους σε γειτονικά δίκτυα στηνπερίπτωση που το οικείο δίκτυο παρουσιάζει προβλήματα συμφόρησης, ή γιαλόγους ικανοποίησης των SLA που υπογράφονται μεταξύ παρόχου και χρηστώναλλά και μεταξύ των παρόχων. Κριτήρια στην επιλογή του δικτύου πρόσβασης είναιτα χαρακτηριστικά της ποιότητας της υπηρεσίας αλλά και το κόστος της υπηρεσίας.Τα μοντέλα που προτείνονται βελτιστοποιούν τις παρεχόμενες υπηρεσίες μέσω τηςευελιξίας που δίνεται στους παρόχους να προσφέρουν περισσότερες ασύρματεςυπηρεσίες εκμεταλλευόμενοι τη βέλτιστη αξιοποίηση των δικτύων τους και τονακριβή υπολογισμό του κόστους των προσφερόμενων υπηρεσιών.
Διερεύνηση των μοντέλων εκτίμησης της μετακίνησης της ακτογραμμής
Authors: Πετρέλης Νικόλαος
Published: January 2014

Αντικείμενο της παρούσας διατριβής είναι η εκτίμηση της μελλοντικής μετακίνησης της ακτογραμμής με βάση συγκεκριμένα σενάρια κλιματικών αλλαγών, μέσω της δημιουργίας και της χρήσης ενός μαθηματικού μοντέλου. Αρχικά, εξετάζονται τα αίτια μετακίνησης της ακτογραμμής και γίνεται ανάλυση θεμάτων όπως είναι η κατάσταση του κλίματος και οι επιπτώσεις των κλιματικών αλλαγών στο φυσικό και ανθρωπογενές περιβάλλον σε παγκόσμια κλίμακα αλλά και στην Ελλάδα. Ακόμη, εξετάζονται οι αιτίες και οι μηχανισμοί μετακίνησης της ακτογραμμής στον ελληνικό χώρο. Στη συνέχεια παρουσιάζονται οι 10 παράκτιες περιοχές που εξετάζονται στη διατριβή με παράλληλη παράθεση των γενικών, φυσικών χαρακτηριστικών τους. Παράλληλα, γίνεται εισαγωγή στον τρόπο προσέγγισης του ζητήματος της μετακίνησης της ακτογραμμής στις περιοχές που εξετάστηκαν στη διατριβή και αναφέρονται τα «εργαλεία» αλλά και οι νέες μέθοδοι που θα χρησιμοποιηθούν. Ακολουθεί η θεωρητική ανάλυση των 10 υπαρχουσών στατιστικών και μη, μεθόδων υπολογισμού του ρυθμού μεταβολής της ακτογραμμής που χρησιμοποιούνται έως σήμερα, όπως επίσης και η στατιστική ανάλυση των αποτελεσμάτων και των αβεβαιοτήτων πρόβλεψης των παραπάνω μεθόδων για 10 παράκτιες περιοχές της Ελλάδας. Γίνεται θεωρητική ανάλυση του φίλτρου Kalman, η οποία αποτελείται από την γενική περιγραφή του φίλτρου αλλά και από την ανάλυση του προσαρμοσμένου φίλτρου Kalman στην μελέτη της δυναμικής των παράκτιων περιοχών όπως επίσης και η στατιστική ανάλυση των αποτελεσμάτων του φίλτρου Kalman. Τέλος, παρουσιάζεται η μέθοδος «ομαδοποίησης» (Βinning), η οποία αναλύεται θεωρητικά αλλά και συνοδεύεται από αποτελέσματα για τις 10 παράκτιες περιοχές της διατριβής. Η διατριβή ολοκληρώνεται με την παρουσίαση των συμπερασμάτων και των προτάσεων.Το φίλτρο Kalman επιλέγεται τελικώς ως η βέλτιστη λύση για να προσαρμοστεί στα δεδομένα της παρούσας διατριβής και να χρησιμοποιηθεί ως εναλλακτικό εργαλείο μελέτης της παράκτιας δυναμικής σε σχέση με τις υπάρχουσες μεθόδους υπολογισμού του ρυθμού μεταβολής της ακτογραμμής. Αυτό γίνεται έτσι ώστε να προκύψουν πιο αξιόπιστα αποτελέσματα πρόβλεψης των μελλοντικών θέσεων της ακτογραμμής, με μικρότερες αβεβαιότητες, μέσω ενός πληρέστερου μαθηματικού εργαλείου.
Το πρώτο νοσοκομείο της επαναστατημένης και ελεύθερης Ελλάδας στην Ερμούπολη Σύρου 1825
Authors: Λειβαδάρας Νικόλαος
Published: January 2014

Το Νοσοκομείο Ερμούπολης Σύρου είναι το Πρώτο οργανωμένο Νοσηλευτικό Ίδρυμα της Επαναστατημένης και Ελεύθερης Ελλάδας από το 1825 που περιέθαλψε καταδιωκόμενους, τραυματίες και πολίτες και το αρχείο του είναι το μοναδικό σωζόμενο της περιόδου 1834-1850. Αυτό αποδεικνύεται από: α) τις αναφορές και τα έγγραφα της Δημογεροντίας Ερμούπολης, β) τα προβουλεύματα και αποφάσεις της Προσωρινής Διοίκησης της Ελλάδας του 1825, γ) τις ιστορικές πηγές και μαρτυρίες του τότε και των μετέπειτα χρόνων, δ) την ανέγερση οικοδομήματος για αποκλειστική χρήση νοσοκομείου, ε) τη συνεχή και απρόσκοπτη λειτουργία του, στ) την κάλυψη των οικονομικών αναγκών του από εκούσιες εισφορές, ζ) τη στελέχωσή του από επιστημονικό ιατρικό προσωπικό και νοσηλευτικό, η) την ποιότητα της παρεχόμενης νοσηλείας, θ) τον κανονισμό λειτουργίας του (Διοίκηση, Τμήματα Νοσοκομείου), ι) την κοινωνική πρόνοια και ια) τη μελέτη των διατάξεων της Κεντρικής Διοίκησης που αφορούσαν τα νοσοκομεία της περιόδου αυτής. Η έρευνα που διεξήχθηκε για την ίδρυση αντίστοιχων νοσηλευτικών ιδρυμάτων και για την ύπαρξη των σωζόμενων αρχείων νοσηλευομένων ασθενών τους, έδειξε το έτος ίδρυσής τους και το έτος διασωθέντων αρχείων τους. Νοσοκομείο Ερμούπολης Σύρου: έτος Ίδρυσης 1825. Διασωθέντα αρχεία από1834. Νοσοκομείο Ναυπλίου: έτος Ίδρυσης 1825. Διασωθέντα διάσπαρτα στοιχεία από τα αρχεία 1837-1846. Στρατιωτικό Νοσοκομείο Αθηνών: έτος Ίδρυσης 1836. Διασωθέντα αρχεία από1940.Νοσοκομείο ΕΛΠΙΣ Αθηνών: έτος Ίδρυσης 1842. Διασωθέντα αρχεία από1897. Με την έρευνα-μελέτη των αρχείων του Νοσοκομείου της Ερμούπολης της περιόδου 1834-1850 και ειδικότερα με την επεξεργασία και ανάλυση των καταγεγραμμένων νόσων, συνεπικουρούντων και των άλλων απαραίτητων στοιχείων που σημειώνονται στα Βιβλία Εισερχομένων Ασθενών από το παλαιότερο διασωθέν αρχείο, όπως «Πατρίδα, Διαμονή, Επάγγελμα, Ηλικία, Ημέρες Νοσηλείας, Αποβιώσεις», δόθηκε η Νοσολογία και η Θνησιμότητα του πρώτου ημίσεως του 19ου αιώνα στη Σύρο. Τα στοιχεία αυτά επιβεβαιώθηκαν και από τη μελέτη του ιατρού Ι. Βούρου, «Νοσολογική κατάστασις των Κυκλάδων κατά το 1834 έτος». Συγκρινόμενα τα συμπεράσματα που εξήχθηκαν, σχετικά με τη Νοσολογική κατάσταση στη Σύρο, με τα διάσπαρτα στοιχεία του αρχείου του Νοσοκομείου Ναυπλίου και τα στατιστικά του Στρατιωτικού Νοσοκομείου Αθηνών της ίδιας περιόδου, αποτυπώθηκε όσο το δυνατόν ακριβέστερα, με τις μεθόδους της Στατιστικής Επιστήμης, ο Νοσολογικός Χάρτης της Ελλάδας εκείνης της εποχής.
Παρασκευή ink-jet μελανών διασποράς με ενεργά συστατικά ως πρόσθετα για ψηφιακή εκτύπωση πολυεστερικών και πολυαμιδικών υφασμάτων
Authors: Καρανίκας Ευάγγελος
Published: January 2014

Περιγράφεται μια μέθοδος παρασκευής μελανών διασποράς που περιέχουν ενεργά συστατικά για ψηφιακή εκτύπωση πολυεστερικών και πολυαμιδικών δειγμάτων. Ως ενεργά συστατικά χρησιμοποιήθηκαν άρωμα, αντιμικροβιακοί παράγοντες και φθορίζοντα-λαμπρυντικά για τη σήμανση των κλωστοϋφαντουργικών προϊόντων. Οι υδατογενείς μελάνες περιέχουν 30-80% νερό σε αναλογία της συνολικής μάζας της μελάνης με μια μονουδρική αλκοόλη διαλυτή στο νερό και τη χρωστική διασποράς στη παρούσα περίπτωση. Η προετοιμασία των μελανών διασποράς έγινε χρησιμοποιώντας νερό και ένα μίγμα διαλυτών ισοπροπανόλης / αιθυλενογλυκόλης μιγνυόμενων με το νερό. Η επιφανειακή τάση, το pH, το ιξώδες και η αγωγιμότητα των μελανών που παρασκευάστηκαν μετρήθηκαν για ένα διάστημα 90 ή 180 ή 360 ημερών. Η μέτρηση των ιδιοτήτων μιας μελάνης για ένα μεγάλο χρονικό διάστημα είναι μια ευρέως αποδεκτή μέθοδος αξιολόγησης της σταθερότητας. Ίδιες μελάνες παρασκευάστηκαν προσθέτοντας το ενεργό συστατικό (άρωμα, αντιμικροβιακοί παράγοντες και φθορίζοντα-λαμπρυντικά) σε τρεις διαφορετικές συγκεντρώσεις και οι ιδιότητες μετρήθηκαν για 360 ημέρες. Προσθέτοντας, επιτυχώς ένα ενεργό συστατικό ως πρόσθετο στη μελάνη είναι ένα πλεονέκτημα για τον παραγωγό, γιατί παρέχει τη δυνατότητα παραγωγής χαμηλού κόστους μεμονωμένων προϊόντων σύμφωνα με τις απαιτήσεις του καταναλωτή (τα λειτουργικά υφάσματα την τελευταία καινοτομία στον τομέα της κλωστοϋφαντουργίας). Οι μελάνες χρησιμοποιήθηκαν για βαφή και ψηφιακή εκτύπωση σε χαρτί και στη συνέχεια με θερμομεταφορά σε πολυεστέρα και πολυαμίδιο. Ποιοτικός και ποσοτικός προσδιορισμός του αρώματος που προσροφήθηκε στο βαμμένο και εκτυπωμένο ύφασμα έγινε με τη συνδυαστική τεχνική GC-MS. Ποιοτικός και ποσοτικός προσδιορισμός των αντιμικροβιακών παραγόντων και των φθοριζόντων-λαμπρυντικών πραγματοποιήθηκε φασματοσκοπικά στο μέγιστο μήκος κύματος της κάθε ένωσης. Κινητική και ισόθερμη μελέτη έγινε με το κατιονικό τασενεργό GH-20 σε άβαφα πολυεστερικά και πολυαμιδικά υποστρώματα. Στα βαμμένα και εκτυπωμένα δείγματα που περιέχουν τους αντιμικροβιακούς πραγματοποιήθηκαν αντιμικροβιακά τεστ. Τέλος, χρωματομετρία και αντοχές στο φως και το πλύσιμο πραγματοποιήθηκαν στα βαμμένα και εκτυπωμένα δείγματα
Σύνθεση, κινητική μελέτη και χαρακτηρισμός νανοσύνθετων υλικών πολυμεθακρυλικής μήτρας
Authors: Νικολαΐδης Αλέξανδρος
Published: January 2014

Στα πλαίσια της παρούσας διατριβής τροποποιήθηκε ο φυσικής προέλευσης μοντμοριλλονίτης (MMT) σε νανοκλίμακα με αλκυλαμμωνιακά ή αλκυλοφωσφονικά άλατα, καθώς και με συνδυασμό σιλανίου και των παραπάνω αλάτων. Τα προϊόντα της οργανικής τροποποίησης χαρακτηρίστηκαν με φασματοσκοπία υπερύθρου (FTIR), περίθλαση ακτίνων-Χ (XRD), και θερμοσταθμική ανάλυση (TGA). Σε ότι αφορά τα νανοσύνθετα υλικά, πραγματοποιήθηκαν κυρίως δύο σειρές πειραμάτων. Στην πρώτη σειρά, παρασκευάσθηκαν νανοσύνθετα υλικά πολυ(μεθακρυλικού μεθυλεστέρα) (PMMA)/MMT με επί τόπου πολυμερισμό μάζας. Συγκεκριμένα χρησιμοποιήθηκαν ο καθαρός Na-MMT και μια σειρά υδρόφοβων τύπων ΜΜΤ του εμπορίου, καθώς και τα προϊόντα της τροποποίησης του MMT σε διάφορες αναλογίες. Μελετήθηκε η επίδραση του τύπου και της ποσότητας των νανοσωματιδίων του MMT στην κινητική της αντίδρασης πολυμερισμού, μέσω της μεταβολής του βαθμού μετατροπής με το χρόνο. Για το χαρακτηρισμό της δομής των παραπάνω υλικών, έγινε χρήση FTIR, XRD, ηλεκτρονικής μικροσκοπίας σάρωσης (SEM) και ηλεκτρονικής μικροσκοπίας διερχόμενης δέσμης (TEM), ενώ τα μέσα μοριακά βάρη μετρήθηκαν με χρωματογραφία διέλευσης διαμέσου πηκτής (GPC). Η θερμική σταθερότητά τους εκτιμήθηκε με TGA, ενώ η θερμοκρασία υαλώδους μετάβασής τους (Tg) προσδιορίστηκε με διαφορική θερμιδομετρία σάρωσης (DSC). Ακολούθως, εξετάσθηκαν οι στατικές και δυναμικές μηχανικές ιδιότητες των εν λόγω νανοσύνθετων υλικών με τη βοήθεια δυναμομέτρου και δυναμικού θερμομηχανικού αναλυτή (DMTA). Στη δεύτερη σειρά πειραμάτων, πραγματοποιήθηκε η σύνθεση νανοσύνθετων υλικών πολυ(μεθακρυλικού βουτυλεστέρα) (PBMA)/MMT και πολυ(μεθακρυλικού αιθυλεστέρα) (PEMA)/MMT με επί τόπου πολυμερισμό μάζας, χρησιμοποιώντας ορισμένους τύπους MMT του εμπορίου. Έτσι μελετήθηκε η κινητική της αντίδρασης πολυμερισμού μέσω της μεταβολής του βαθμού μετατροπής με το χρόνο, ενώ ακολούθησε χαρακτηρισμός της δομής και μέτρηση των μέσων μοριακών βαρών των τελικών προϊόντων με XRD και GPC αντίστοιχα. Για τη μελέτη της θερμικής συμπεριφοράς και τον προσδιορισμό της Tg των υλικών αυτών έγινε χρήση των τεχνικών TGA και DSC. Στόχος της παρούσας διατριβής ήταν η παρασκευή νανοσύνθετων υλικών πολυμεθακρυλικής μήτρας με βελτιωμένη θερμική και μηχανική αντοχή σε σχέση με τα καθαρά πολυμερή, καθώς και η μελέτη της επίδρασης του τύπου και του ποσοστού της αργίλου στη δομή, στην κινητική πολυμερισμού, στη θερμική και μηχανική συμπεριφορά των υλικών αυτών. Συμπερασματικά, για ποσοστό της αργίλου μικρότερο από 1 wt-% τα νανοσύνθετα παρουσίασαν ως επί το πλείστον δομές αποφύλλωσης, ενώ περαιτέρω προσθήκη MMT απέδωσε δομές παρεμβολής. Για την πλειοψηφία των νανοσύνθετων υλικών, η παρουσία αργίλου ενίσχυσε την κινητική της αντίδρασης πολυμερισμού, ενώ ακόμη βελτίωσε τα μέσα μοριακά βάρη, τη θερμική σταθερότητα, την Tg, το μέτρο ελαστικότητας και αποθήκευσης αυτών.
Δομικές και υπολογιστικές μελέτες πεπτιδίων
Authors: Γεωργούλια Παναγιώτα
Published: January 2014

Το πρόβλημα της αναδίπλωσης των πρωτεϊνών αποτελεί το Άγιο Δισκοπότηρο για τους σύγχρονους Βιοχημικούς και Δομικούς Βιολόγους. Ένας ιδιαίτερα ελκυστικός υποψήφιος για τη μελέτη της αναδίπλωσης είναι τα πεπτίδια λόγω του μικρού τους μεγέθους, το ρόλο που θεωρείται ότι διαδραματίζουν κατά την έναρξη της αναδίπλωσης και τη δυνατότητα που προσφέρουν για άμεση σύγκριση μεταξύ θεωρίας και πειράματος. Η παρούσα διατριβή εστιάζεται στον ορθολογικό σχεδιασμό (πεπτιδική μηχανική) μικρών πεπτιδίων με σταθερή δομή και επιθυμητές μοριακές ιδιότητες με προφανείς φαρμακολογικές εφαρμογές. Ο πρωταρχικός στόχος είναι η εύρεση πεπτιδίων μικρού μοριακού βάρους που μπορούν να υιοθετήσουν σταθερή δομή σε υδατικά διαλύματα. Αρχικά γίνεται ab initio σχεδιασμός των αλληλουχιών ενώ όλη η διαδικασία γίνεται με συστηματικό τρόπο μέσω προγραμμάτων. Στην επόμενη φάση οι πεπτιδικές αλληλουχίες αναδιπλώνονται και χαρακτηρίζονται δομικά in silico μέσω προσομοιώσεων μοριακής δυναμικής. Όλες οι προσομοιώσεις πραγματοποιούνται με αναλυτική παρουσία του διαλύτη, συνθήκες περιοδικής οριοθέτησης και πλήρη υπολογισμό των ηλεκτροστατικών αλληλεπιδράσεων χρησιμοποιώντας state-of-the-art αλγόριθμους. Η εκτίμηση της αναδιπλωσιμότητας των πεπτιδίων γίνεται μέσω συναρτήσεων χρησιμοποιώντας μεταξύ άλλων ατομικές αποστάσεις, ατομικές διακυμάνσεις και πίνακες RMSD μεταξύ διαδοχικών δομών του τροχιακού. Η χρονική διάρκεια των προσομοιώσεων επιλέγεται κατάλληλα ώστε να εγγυάται σε κάθε κύκλο των αποκλεισμό των ασταθών πεπτιδίων, ενώ αυτά που λαμβάνουν υψηλή βαθμολογία μελετώνται περαιτέρω με προσομοιώσεις μεγαλύτερης διάρκειας και διαφορετικά force fields. Η πορεία που ακολουθήσαμε οδήγησε στην ταυτοποίηση ενός μικρού αριθμού τετραπεπτιδίων και πενταπεπτιδίων με ισχυρή αναδιπλωσιμότητα. Τα τετραπεπτίδια είναι περισσότερο ασταθή και με συχνότερα γεγονότα αναδίπλωσης/αποδιάταξης, ενώ δύο πενταπεπτίδια σχηματίζουν σταθερή δομή για σημαντικό ποσοστό του χρόνου προσομοίωσης και για τα συγκεκριμένα force fields. Περαιτέρω πειραματικές πλέον μελέτες αναμένεται να δείξουν την εγκυρότητα ή μη των προβλέψεών μας, αναδεικνύοντας την ικανότητα των σύγχρονων υπολογιστικών εργαλείων αλλά και το περιθώριο βελτίωσής τους.
Παραγωγή προγραμμάτων Η/Υ για την έρευνα της ολοκληρωμένης αισθητηριακής αντίληψης
Authors: Πολύμερος Αλέξανδρος
Published: January 2014

Στην παρούσα εργασία έγινε προσπάθεια να κατασκευαστούν μέσω ηλεκτρονικού υπολογιστή, μέθοδοι αντικειμενικής καταγραφής αισθητηριακών ερεθισμάτων και βιοχημικών παραμέτρων. Έτσι έγινε κατασκευή μεθόδων καταγραφής:1.της ακουστικής αντίληψης (αντίληψη ακουστικών συχνοτήτων)2.της αντίληψης του χώρου – βάθους σε εικονικό περιβάλλον.3.της αντίληψης των χρωμάτων.4.της κιναισθητικής αντίληψης.Τα παραπάνω τεστ εκτίμησαν ποσοτικά τόσο τη μνημονική λειτουργία όσο και τη συγκριτική λειτουργία καταγραφών στον εικονικό χώρο. Παράλληλα περιγράφηκαν οι δυνατότητες των προγραμμάτων καταγραφής της αντίληψης των σωματοσπλαχνικών αισθήσεων πίεσης δόνησης και θερμότητας.5.Τέλος κατασκευάστηκε: Α) πρόγραμμα που υπολογίζει από πρώτες αρχές (διαγωνοποίηση χαμιλτονιανών πινάκων) τις παραμέτρους φασμάτων Mossbauer καιΒ) ηλεκτρονική συσκευή εξαιρετικά χαμηλού κόστους συλλογής φασμάτων Mossbauer.Πραγματοποιήθηκαν ενδεικτικές μετρήσεις ηχητικής αντίληψης, αντίληψης του χώρου, αντίληψης των χρωμάτων φυσιολογικών ατόμων και προσδιορίστηκε ο τύπος της αιμοσφαιρίνης του αίματος καθώς και το σθένος του σιδήρου σε δείγματα αίματος φυσιολογικών ατόμων. Τα αποτελέσματα δείχνουν ότι οι μέθοδοι που κατασκευάστηκαν καθώς και οι προοπτικές μεθόδων που μπορούν να προκύψουν στο μέλλον δίνουν για πρώτη φορά αντικειμενική – ποσοτική καταγραφή της αντίληψης αισθητικών - αισθητηριακών ερεθισμάτων και βιοχημικών παραμέτρων και είναι δυνατόν να συμβάλλουν στη διάγνωση διαταραχών της αντίληψης. Ακόμη μπορούν να χρησιμοποιηθούν για την ανίχνευση των επιδράσεων ψυχοτρόπων φαρμάκων στην αντίληψη. Επίσης ορισμένες από αυτές μπορεί να χρησιμοποιηθούν για την ανίχνευση ατόμων με ειδικές ικανότητες στις τέχνες (μουσική, ζωγραφική).
Σηπτική αρθρίτις γόνατος
Authors: Φωτόπουλος Βασίλειος
Published: January 2014

Σκοπός: Σε περίπτωση σηπτικής αρθρίτιδας του γόνατος, παρατηρείται υπεροχή των στρωματικών μεταλλοπρωτεϊνασών (MMPs) σε βάρος των ιστικών αναστολέων τους (TIMPs), εξαιτίας αυξημένης, επαγόμενης από βακτήρια, έκφρασης και ενεργοποίησης αυτών σε σύγκριση με την αυτοάνοσης αρχής ή εκφυλιστικού τύπου αρθρίτιδα. Ο σκοπός της εργασίας αυτής είναι ο προσδιορισμός των επιπέδων έκφρασης της ζελατινάσης MMP-9 και του ειδικού αναστολέα της, TIMP-1, σε αρθρικό υγρό από πάσχουσες αρθρώσεις και η διερεύνηση της πιθανότητας χρήσης τους ως διαγνωστικού κριτηρίου κατά την προσέγγιση της οξείας μονοαρθρίτιδας του γόνατος.Υλικό & Μέθοδος: Ζυμογραφία ζελατίνης και ανάλυση western blot πραγματοποιήθηκε σε δείγματα αρθρικού υγρού από γόνατα ασθενών πασχόντων από σηπτική (SA/10 ασθενείς), ρευματική (RA/10 ασθενείς) και οστεοαρθρίτιδα (OA/10 ασθενείς).Αποτελέσματα: Η ζυμογραφία αποκάλυψε έκφραση proΜΜΡ-2 σε όλα τα δείγματα αρθρικού υγρού, ενώ η ενεργοποιημένη μορφή της ήταν παρούσα σε περισσότερα σηπτικά. ΜΜΡ-9 δεν ανιχνεύθηκε σε οστεοαρθριτιδικά δείγματα. Ίχνη μόνον ΜΜΡ-9 δράσης ανιχνεύθηκε σε 4/10 ασθενείς με RA, ενώ υψηλότερα επίπεδα ΜΜΡ-9 πιστοποιήθηκαν σε όλα τα σηπτικά δείγματα (Ρ=0.0444). Στις δοκιμασίες ανοσοαποτύπωσης, δείγματα από ασθενείς με SA επέδειξαν σημαντικά υψηλότερα επίπεδα ΜΜΡ-9 σε σχέση με εκείνα από ασθενείς με RA (P=0.0052), επιβεβαιώνοντας τα αποτελέσματα της ζυμογραφίας. Παρά το γεγονός ότι δεν στοιχειοθετήθηκε σημαντική διαφορά μεταξύ των επιπέδων ΤΙΜΡ-1, ο εκτιμώμενος λόγος ΜΜΡ-9/ΤΙΜΡ-1 των σηπτικών δειγμάτων ήταν υψηλότερος σε σύγκριση με άσηπτα (P=0.0029).Συμπεράσματα: Τα στοιχεία τα οποία παρουσιάστηκαν υποδεικνύουν αυξημένη έκφραση και ενεργοποίηση της ΜΜΡ-9 στη σηπτική αρθρίτιδα του γόνατος σε σχέση με την άσηπτη, φλεγμονώδη αρθρίτιδα. Παρουσία ενεργοποιημένων μορφών των ζελατινασών και υψηλών επιπέδων ΜΜΡ-9 με παράλληλη αύξηση του λόγου ΜΜΡ-9/ΤΙΜΡ-1 στο αρθρικό υγρό, ανεξαρτήτως του αριθμού των ουδετεροφίλων, ίσως είναι ενδεικτική λοίμωξης.
Η επίδραση ενός προγράμματος άσκησης σταθεροποίησης σε ψυχολογικές παραμέτρους της ποιότητας ζωής από πλευράς υγείας σε άτομα με χρόνιο οσφυϊκό πόνο
Authors: Μουσουλή Μαρία
Published: January 2014

Η έρευνα εξέτασε την επίδραση ενός εντατικού προγράμματος ισομετρικής και ισοτονικής άσκησης σταθεροποίησης διάρκειας τεσσάρων εβδομάδων σε παραμέτρους του πόνου και της ποιότητας ζωής από πλευράς υγείας σε γυναίκες με χρόνιο οσφυϊκό πόνο. Στην έρευνα συμμετείχαν 39 γυναίκες (27-72 ετών) οι οποίες επαναξιολογήθηκαν μέχρι και τους 9 μήνες μετά την ολοκλήρωση του προγράμματος. Οι συμμετέχουσες χωρίστηκαν σε τρείς ομάδες εκ των οποίων οι δύο ήταν οι πειραματικές: η ομάδα ισομετρικής άσκησης (13 άτομα), η ισοτονική ομάδα άσκησης (13 άτομα) και η ομάδα ελέγχου (13 άτομα) η οποία δεν συμμετείχε σε κάποια μορφή άσκησης. Οι αξιολογήσεις έγιναν πριν από την έναρξη του προγράμματος, αμέσως μετά την ολοκλήρωση του, στους 1, 3, 6 και 9 μήνες μετά την ολοκλήρωση της παρέμβασης. Τα δεδομένα που συλλέχθηκαν αφορούσαν τις αντιλήψεις για την σωματική λειτουργικότητα, το σωματικό πόνο, τη γενική υγεία, τη ζωντάνια, την κοινωνική λειτουργικότητα, τον ρόλο του σώματος, τον συναισθηματικό ρόλο, τη ψυχική υγεία και την μετάβαση της κατάστασης της υγείας όπως αυτά αξιολογούνται με την κλίμακα ποιότητας ζωής (Short-Form 36 Health Survey). Η ισομετρική ομάδα άσκησης παρουσίασε μεγάλες βελτιώσεις στις μεταβλητές του σωματικού πόνου και της ζωντάνιας. Σημειώθηκε βελτίωση του σωματικού πόνου και της ζωντάνιας σε γυναίκες με χρόνιο οσφυϊκό πόνο οι οποίες παρακολούθησαν ένα εντατικό πρόγραμμα ισομετρικής άσκησης σταθεροποίησης. Η βελτίωση διατηρήθηκε για μια περίοδο 9 μηνών μετά την ολοκλήρωση του προγράμματος. Με βάση τα αποτελέσματα ένα πρόγραμμα άσκησης σταθεροποίησης συμβάλει στη βελτίωση παραμέτρων της ποιότητας ζωής από πλευράς υγείας.
Ανάπτυξη αριθμητικού προτύπου για την προσομοίωση της σφυρηλάτησης με βολή σωματιδίων
Authors: Μυλωνάς Γεώργιος
Published: January 2014

Η σφυρηλάτηση με βολή σωματιδίων (shot peening) είναι μία επιφανειακή κατεργασία που πραγματοποιείται με σκοπό την αύξηση της αντοχής μεταλλικών υλικών και εφαρμόζεται στο τελευταίο στάδιο της γραμμής παραγωγής. Η αύξηση της αντοχής επιτυγχάνεται με την ανάπτυξη θλιπτικών παραμενουσών τάσεων κοντά στην επιφάνεια του υλικού έπειτα από την κρούση σωματιδίων με υψηλές ταχύτητες. Η ανάπτυξη θλιπτικών παραμενουσών τάσεων αυξάνει την αντοχή σε κόπωση, σε εργοδιάβρωση, καθώς και σε άλλες μηχανικές καταπονήσεις και επιτρέπει την μείωση του βάρους σχεδιάζοντας διατομές με μικρότερο πάχος. Στην παρούσα Διδακτορική Διατριβή παρουσιάζεται μια ολοκληρωμένη αριθμητική προσομοίωση της κατεργασίας και εξετάζεται η μηχανική συμπεριφορά των υπό κατεργασία υλικών σε υψηλούς ρυθμούς καταπόνησης. Συγκεκριμένα η μεθοδολογία που αναπτύσσεται περιλαμβάνει την ανάπτυξη ενός αριθμητικού προτύπου για την προσομοίωση της κατεργασίας της σφυρηλάτησης με βολή σωματιδίων και τον υπολογισμό των αποτελεσμάτων της στο υλικό. Τα βήματα που ακολουθηθήκαν για την ανάπτυξη του αριθμητικού προτύπου είναι, α) ο χαρακτηρισμός του κράματος αλουμινίου 7449-Τ7651 σε υψηλούς ρυθμούς καταπόνησης μέσω της πειραματικής διάταξης Split Hopkinson Bar που σχεδιάστηκε και κατασκευάστηκε στο Εργαστήριο Τεχνολογίας και Αντοχής Υλικών, β) η ανάπτυξη βοηθητικών επιμέρους αριθμητικών μοντέλων, γ) η ανάπτυξη κινηματικών μοντέλων προσομοίωσης της ροής των σωματιδίων, δ) η ανάπτυξη κριτηρίων και η εφαρμογή τους για τον υπολογισμό του ελαχίστου απαιτούμενου αριθμού σωματιδίων για την προσομοίωση, καθώς και των θέσεων κρούσης, ε) η ανάπτυξη ενός αριθμητικού προτύπου πλήρους γεωμετρίας της πλάκας για την κρούση του απαιτούμενου αριθμού σωματιδίων και στ) η πειραματική επαλήθευση του αριθμητικού προτύπου. Με το αριθμητικό πρότυπο που αναπτύχτηκε υπολογίστηκαν τα αποτελέσματα της κατεργασίας της σφυρηλάτησης με βολή σωματιδίων στο υλικό και επιβεβαιώθηκαν μέσω συγκρίσεων με αντίστοιχα πειραματικά αποτελέσματα. Αποτελέσματα της κατεργασίας εκτός από τις παραμένουσες τάσεις αποτελούν και η πλαστική παραμόρφωση, η σκληρότητα, η επιφανειακή τραχύτητα και κατ' επέκταση ο συντελεστής έντασης τάσης. Στη συνέχεια, πραγματοποιήθηκε μια παραμετρική μελέτη για την επίδραση της διαμέτρου, της ταχύτητας και της γωνίας κρούσης στην ανάπτυξη των παραμενουσών τάσεων. Επίσης το αριθμητικό πρότυπο επαληθεύτηκε και για άλλα μεταλλικά υλικά.
Μελέτη του πυρετού σε ασθενείς με οξύ αγγειακό εγκεφαλικό επεισόδιο
Authors: Πλωμαρίτογλου Ανδρονίκη
Published: January 2014

Είναι γνωστό ότι ο πυρετός αποτελεί κοινή επιπλοκή στους ασθενείς με Α.Ε.Ε. και σχετίζεται με πτωχή πρόγνωση. Αν και το συνηθέστερο αίτιο του εμπύρετου είναι οι λοιμώξεις (FDI) σε αρκετές περιπτώσεις ο εργαστηριακός έλεγχος δεν αναδεικνύει την ύπαρξη παθογόνου μικροοργανισμού και ο πυρετός αποδίδεται στην νευρολογική βλάβη (πυρετός κεντρικής αιτίας) (FOCO). Σκοπός της μελέτης μας ήταν να διερευνήσουμε την επίδραση του πυρετού στην μακροχρόνια αποκατάσταση των ασθενών με Α.Ε.Ε. και επιπλέον να εντοπίσουμε παραμέτρους που μπορεί να επηρεάζουν την πρόγνωση. Επίσης, αναζητήσαμε ορολογικούς δείκτες που θα μπορούσαν να διαφοροδιαγνώσουν τον πυρετό λοιμώδους από κεντρικής αιτίας, όπως η προκαλσιτονίνη (PCT) και η C-αντιδρώσα πρωτεΐνη (CRP). Τα αποτελέσματα μας έδειξαν ότι η παρουσία πυρετού στους ασθενείς με Α.Ε.Ε. αποτελεί ανεξάρτητο προγνωστικό παράγοντα μειωμένης αποκατάστασης, αφού συνδυαζόταν με ΒΙ <50 στους 3 μήνες. Επιπρόσθετοι παράγοντες κακής πρόγνωσης ήταν η μεγάλη ηλικία (>80 ετών), η πρώιμη εμφάνιση πυρετού (<24h), ο τύπος του Α.Ε.Ε. (η ενδοεγκεφαλική αιμορραγία και το καρδιοεμβολικό είχαν τη χειρότερη πρόγνωση) και η συνδυασμένη νοσηλεία στη μονάδα Α.Ε.Ε. και τον κοινό θάλαμο. Επιπλέον, δείξαμε ότι η προκαλσιτονίνη ορού μπορεί να χρησιμοποιηθεί σαν δείκτης διάγνωσης του πυρετού λοιμώδους αιτιολογίας στους ασθενείς με Α.Ε.Ε., αφού τα επίπεδα της δεν σχετίζονται με την ηλικία του ασθενούς, το επίπεδο συνείδησης και τη νευρολογική βλάβη κατά την εισαγωγή σε αντίθεση με τα επίπεδα της CRP. Συμπερασματικά, η μελέτη μας έδειξε πως η παρουσία του πυρετού στο Α.Ε.Ε. επιδεινώνει την αποκατάσταση των ασθενών και ότι η PCT ορού μπορεί να χρησιμοποιηθεί για τη διαφοροδιάγνωση του πυρετού λοιμώδους έναντι του πυρετού κεντρικής αιτιολογίας.
Πάουλ Κλέε: Το χρώμα και το εικαστικό σύμβολο ως στοιχεία της δημιουργικής έκφρασης των παιδιών της πρωτοβάθμιας εκπαίδευσης
Authors: Δελή Ερμιόνη
Published: January 2014

Η παρούσα εργασία αναπτύσσει και προτείνει ένα οργανωμένο διδακτικό μοντέλο βασισμένο στη σκέψη και το έργο του καλλιτέχνη Πάουλ Κλέε για την εικαστική εκπαίδευση των μαθητών της μέσης βαθμίδας του Δημοτικού Σχολείου. Η παιδαγωγική-καλλιτεχνική αυτή πρόταση, που αποτελεί τον καρπό μιας προοδευτικής έρευνας δράσης σε σχολικές μονάδες της Αττικής, αξιολογεί τη δημιουργική κινητοποίηση των πρωτοβάθμιων μαθητών μέσα από τις εικαστικές τέχνες. Με μεθοδολογικά εργαλεία «το χρώμα» και «το εικαστικό σύμβολο» στα παιδικά σχέδια, η εργασία αναδεικνύει το Δημοτικό Σχολείο ως ένα παιδαγωγικό πλαίσιο ελεύθερης συναισθηματικής ενδυνάμωσης, προσωπικής έκφρασης και κοινωνικής δράσης των μαθητών.
Polysaccharide deacetylases from Bacillus anthracis
Authors: Μπαλωμένου Σταυρούλα
Published: January 2014

Οι απακετυλάσες Ν-ακετυλογλυκοζαμίνης της πεπτιδογλυκάνης ανήκουν στην οικογένεια των εστερασών υδατανθράκων CE4 η οποία περιλαμβάνει ένζυμα που χαρακτηρίζονται από σημαντική ομολογία και λειτουργικές ομοιότητες. Το μακρομόριο της πεπτιδογλυκάνης αποτελεί σημαντική δομή του κυτταρικού τοιχώματος όλων των βακτηρίων. Πρόσφατες μελέτες έχουν δείξει ότι η Ν-απακετυλίωση του μορίου της Ν-ακέτυλ-γλυκοζαμίνης της πεπτιδογλυκάνης επηρεάζει την αναγνώριση του βακτηρίου από τα κύτταρα του ξενιστή ενώ παρέχει προστασία από παράγοντες της πρωταρχικής ανοσολογικής απόκρισης του ξενιστή, όπως η λυσοζύμη. Αποτελεί εξαιρετικό ενδιαφέρον το γεγονός ότι τα γονιδιώματα του Bacillus cereus και του συγγενικού παθογόνου Bacillus anthracis (ομολογία >90%) περιέχουν το καθένα 10 γονίδια τα οποία κωδικοποιούν για πιθανές απακετυλάσες πολυσακχαριτών, από τις οποίες 5 αναφέρονται ως πιθανές απακετυλάσες Ν-ακετυλογλυκοζαμίνης της πεπτιδογλυκάνης (ba1961, ba1977, ba2944, ba3679, ba5436). Οι αιτίες ύπαρξης τόσο μεγάλου αριθμού γονιδίων που κωδικοποιούν για πιθανές Ν-απακετυλάσες πεπτιδογλυκάνης στο γονιδίωμα του B.anthracis, σε αντίθεση με τα γονιδιώματα άλλων παθογόνων βακτηρίων τα οποία διαθέτουν μόνο ένα αντίστοιχο γονίδιο, αποτελεί το βασικό επιστημονικό ερώτημα της παρούσας διδακτορικής διατριβής. Για την διαλεύκανση του βιολογικού ρόλου των παραπάνω ενζύμων ακολουθήθηκε συνδυασμός βιοχημικών και μοριακών τεχνικών καθώς και κυτταρικός εντοπισμός τους στο βακτήριο B. anthracis. Συνοψίζοντας τα αποτελέσματα της παρούσας διατριβής καταλήγουμε ότι 3 από τα 5 ένζυμα (ΒΑ1977, ΒΑ1961, ΒΑ3679) έχουν ενεργότητα Ν-απακετυλίωσης της Ν-ακετυλ-γλυκοζαμίνης της πεπτιδογλυκάνης. Ωστόσο, μόνο το ένζυμο ΒΑ1977 παρέχει προστασία στο βακτήριο ενάντια στην εξωγενώς προστιθέμενη λυσοζύμη in vitro καθώς και σε ζωϊκό μοντέλο και συνεπώς είναι απαραίτητο για την πλήρη παθογονικότητα του Β. anthracis. Αντίθετα, τα ένζυμα ΒΑ1961 και ΒΑ3679 φαίνεται να σχετίζονται με την ρύθμιση της σύνθεσης πεπτιδογλυκάνης πρωταρχικά στα σημεία κυτταρικής διαίρεσης. Τα υπόλοιπα 2 ένζυμα συμμετέχουν στην βιοσύνθεση του ουδέτερου πολυσακχαρίτη του Β. anthracis καθώς εμπλέκονται είτε στην τροποποίησή του (ΒΑ2944) είτε στην πρόσδεσή του στο μόριο της πεπτιδογλυκάνης και στην αγκυροβόληση των πρωτεϊνών της S στοιβάδας (BA5436). Τα αποτελέσματα της παρούσας διατριβής παρέχουν καινοτόμα και θεμελιώδη στοιχεία για την λειτουργία των Ν-απακετυλασών των καταλοίπων της Ν-ακέτυλογλυκοζαμίνης της πεπτιδογλυκάνης στον παθογόνο μικροοργανισμό B. anthracis. Επιπρόσθετα θέτουν τις βάσεις για την ανάπτυξη νέων αντιβιοτικών που στοχεύουν σε ένζυμα τροποποίησης διάφορων μακρομορίων, δομές οι οποίες είναι απαραίτητες για την κυτταρική ανάπτυξη και την παθογένεια των βακτηρίων.
Intelligent mining of biomedical data for the creation of integrated physiological models
Authors: Μούτσελος Κωνσταντίνος
Published: January 2014

Στο πλαίσιο συνεισφοράς στη κατασκευή Ολοκληρωμένων Μοντέλων Φυσιολογίας, αναπτύχθηκαν τρεις νέες προσεγγίσεις, στοχεύοντας σε διαφορετικά επίπεδα βιοϊατρικής μοντελοποίησης. Στο χαμηλότερο μοριακό επίπεδο, η ολοκλήρωση μεταβολικών μονοπατιών με ένα τρόπο ικανό στην παραγωγή περιγραφικών και προγνωστικών δυναμικών μοντέλων, είχε σαν αποτέλεσμα την δημιουργία του εργαλείου KEGGconverter. Με τον KEGGconverter είναι δυνατή η παραγωγή ολοκληρωμένων ισοδύναμων μεταβολικών μονοπατιών, κατάλληλων για εργασίες προσομοίωσης, έχοντας σαν είσοδο μόνο αρχεία KGML και έχοντας σαν έξοδο μοντέλα SBML. Η αυτοματοποιημένη εισαγωγή στα μοντέλα τεσσάρων κινητικών μηχανισμών κατά περίπτωση, παρέχει την προσθήκη του επιπέδου κινητικών εξισώσεων, κατευθυνόμενο από έναν αλγόριθμο βασιζόμενο σε κανόνες, ο οποίος αναπτύχθηκε για το συγκεκριμένο έργο. Σε υψηλότερο επίπεδο, ο νέος αλγόριθμος GOrevenge χρησιμοποιεί την Gene Ontology ώστε να αντιστοιχίσει γονίδια σε ορισμένα κυτταρικά μονοπάτια και αντίστροφα, με σκοπό να αναδείξει περεταίρω τον λειτουργικό ρόλο συγκεκριμένων γονιδίων, μέσα σε ένα πλαίσιο συσχετισμών, ξεκινώντας από τα αποτελέσματα διαφόρων στατιστικών αναλύσεων εμπλουτισμού. Αν και η συγκεκριμένη υλοποίηση χρησιμοποιεί τους επιχαρακτηρισμούς GO, ο αλγόριθμος μπορεί γενικά να επεκταθεί ώστε να συμπεριλάβει οποιαδήποτε βιολογική οντολογία ή ορισμό περιορισμένου λεξικού. Αυτό συμβαίνει λόγο της εκμετάλλευσης της περικλείουσας υποκείμενης πληροφορίας του τοπολογικού δικτύου και την αλληλεπίδραση μεταξύ των επιχαρακτηρισμών και των επιχαρακτηρισμένων αντικειμένων. Τέλος, αναπτύχθηκε μια νέα μεθοδολογία στον συγκερασμό πολύτροπων δεδομένων, χρησιμοποιώντας ένα σύνολο χαρακτηριστικών από εικόνες μορφωμάτων στο δέρμα, και ένα σχετικό σύνολο δεδομένων από μικροσυστοιχίες. Η ανάλυση πολλαπλών μεταβλητών που εφαρμόστηκε στο ενοποιημένο σύνολο δεδομένων όπως παράχθηκε από αυτή τη μέθοδο, ανέδειξε την καλύτερη απόδοση διαχωρισμού που επιτεύχθηκε στην πρόγνωση της κλάσης υγειών/ασθενών δειγμάτων. Αυτό θα μπορούσε να οδηγήσει όχι μόνο στην δημιουργία καλύτερων αναλυτικών μοντέλων της συγκεκριμένης ασθένειας, αλλά επίσης στον χειρισμό μοντέλων άλλων πολύπλοκων ασθενειών που περιγράφονται από πολύτροπα σύνολα δεδομένων.
Παλαιοωκεανογραφική και παλαιοκλιματική μελέτη της Ανατολικής Μεσογείου κατά το ανώτερο τεταρτογενές με βάση τις συγκεντρώσεις των πελαγικών τρηματοφόρων
Authors: Κοντακιώτης Γεώργιος
Published: January 2014

Στην παρούσα διατριβή επιχειρούνται μικροπαλαιοντολογικές αναλύσεις των συναθροίσεων πλαγκτονικών τρηματοφόρων από πυρήνες του Αιγαίου και του Λιβυκού Πελάγους. Επιπροσθέτως, διεξάγονται ισοτοπικές αναλύσεις δ18O και δ13C και αναλύσεις ιχνοστοιχείων στα κελύφη των πλαγκτονικών τρηματοφόρων. Η συσχέτιση και ο συνδυασμός των παραπάνω μεθόδων παρέχουν σημαντικές πληροφορίες για την μεταβλητή «κλειδί» του κλιματικού συστήματος της ανατολικής Μεσογείου, της θερμοκρασίας. Ο εντοπισμός και η χρονολόγηση των κλιματικών μεταβολών, μικρής (εκατονταετούς κλίμακας) και μεγάλης (χιλιετούς κλίμακας) διάρκειας που αναγνωρίστηκαν στο Ανώτερο Τεταρτογενές και η συσχέτισή τους με αντίστοιχες παγκόσμιες κλιματικές μεταβολές συντελούν στη γενικότερη απόκριση του κλιματικού συστήματος της ανατολικής Μεσογείου στις κλιματικές μεταβολές που έχουν παρατηρηθεί σε υψηλά και χαμηλά γεωγραφικά πλάτη. Η περαιτέρω χρησιμοποίηση σύγχρονου υλικού που προέρχεται από επιφανειακά ιζήματα πυθμένα του Αιγαίου Πελάγους κρίθηκε απαραίτητη για να επιτευχθεί η βαθμονόμηση της παλαιοθερμοκρασιακής μεθόδου Mg/Ca. Η εξέταση των επιπρόσθετων της θερμοκρασίας δευτερευόντων παραγόντων που ελέγχουν τον παραπάνω λόγο και η διερεύνηση των μηχανισμών δράσης τους, βελτίωσε την κατανόηση της φυσικής μεταβλητότητας του λόγου και επιπλέον ανέδειξε νέες αναλυτικές μεθόδους που υπόσχονται ασφαλή και ακριβή θερμοκρασιακά αποτελέσματα για παρόμοια υψηλής αλατότητας ημίκλειστα περιβάλλοντα.
Οπτικές υποδομές δικτύων πρόσβασης νέας γενιάς
Authors: Τρούλος Κωνσταντίνος
Published: January 2014

Η δημοτική ευρυζωνικότητα αποτελεί έναν από τους κυρίαρχους μοχλούς ανάπτυξης των οπτικών υποδομών πρόσβασης στην Ευρώπη. Οι δήμοι που έμμεσα ή άμεσα εμπλέκονται στην ανάπτυξη δικτύων FTTH στην Ευρώπη υπολογίζονται ήδη σε μερικές χιλιάδες. Η παρούσα διατριβή επικεντρώνεται στις περιπτώσεις δημοτικής ευρυζωνικότητας στην Ευρώπη και εξετάζει τρόπους με τους οποίους η εμπειρία αυτή μπορεί να χρησιμεύσει ως οδηγός για πολιτικές δημόσιας ανάμειξης σε αναδυόμενες αγορές. Προκειμένου να επιβεβαιώσουμε τις παραδοχές και συμπεράσματα για τη δημοτική ευρυζωνικότητα επιλέξαμε συγκεκριμένα προφιλ περιοχών στην Στερεά Ελλάδα και αξιολογήσαμε συγκεκριμένα σενάρια ανάπτυξης. Η αξιολόγηση αφορά σε εκτιμήσεις για κοστοστρεφή τιμολόγηση υπηρεσιών και στις επιπτώσεις στη βιωσιμότητα των δημοτικών δικτύων FTTH των εξής παραμέτρων: (i) μέσο έσοδο ανά χρηστη, (ii) βαθμός διείσδυσης και (iii) κατασκευή σε φάσεις. Βάσει τον συμπερασμάτων μας, προτείνουμε ένα επιχειρηματικό μοντέλο για την δημοτική ανάμειξης στις Ελληνικές περιφέρειες.
Μεταβυζαντινή εκκλησιαστική αρχιτεκτονική στο νομό Γρεβενών
Authors: Σαββοπούλου-Κατσίκη Ξανθή
Published: January 2014

Από τη μελέτη των μοναστηριών του νομού Γρεβενών φάνηκε ότι η μεταβυζαντινή μοναστηριακή αρχιτεκτονική της περιοχής συνδέεται άμεσα με το σπουδαίο μοναστικό κέντρο των γειτονικών Μετεώρων που γνώρισε ιδιαίτερη ακμή κατά το 16ο αιώνα, αλλά κυρίως εντάσσεται στη σφαίρα επιρροής του Αγίου Όρους, του οποίου τα μοναστικά ιδρύματα αποτελούσαν επί σειρά αιώνων το πρότυπο για την πνευματική ζωή και την καλλιτεχνική δραστηριότητα των ορθόδοξων μοναστηριών. Το μοναστηριακό κτιριακό συγκρότημα ακολουθεί τη βασική αρχή οργάνωσης με το καθολικό στο κέντρο, περίπου, της εσωτερικής αυλής και τη διάταξη των υπολοίπων κτισμάτων στην περίμετρο του περιβόλου που προσδίδουν στο σύνολο φρουριακό χαρακτήρα. Τα μοναστηριακά κτίσματα, εκτός των ναών, έχουν χαρακτήρα στενά συνδεδεμένο με τα κτίρια της κοσμικής αρχιτεκτονικής. Συνήθως είναι διώροφα με εξωτερικά ξύλινα κλιμακοστάσια. Τα καθολικά των μονών τυπολογικά ακολουθούν τα βυζαντινά πρότυπα. Ο αρχιτεκτονικός τύπος του σταυροειδούς εγγεγραμμένου ναού με τρούλο και πλευρικές κόγχες, γνωστός ως αθωνικός ή αγιορείτικος τύπος, είναι ο επικρατέστερος. Πέντε από τα επτά καθολικά ανήκουν στον τύπο αυτό και ένα στον τύπο του απλού σταυροειδούς εγγεγραμμένου. Εξαίρεση αποτελεί το Τορνίκι με τους μονόχωρους επάλληλους ναούς.Σε αντίθεση με την τυπολογία, που ακολουθεί πιστά τη βυζαντινή παράδοση, τα μορφολογικά και κατασκευαστικά στοιχεία εντάσσονται στις γενικότερες τάσεις που επικρατούν τη χρονική περίοδο της κατασκευής των καθολικών. Στις όψεις των ναών δεν υπάρχει διάκοσμος. Αντίθετα με την εξωτερική λιτή εμφάνιση, στον εσωτερικό χώρο δίνεται έμφαση στο διάκοσμο. Οι τοιχογραφίες καλύπτουν το σύνολο των επιφανειών και καλούνται για την ιστόρησή τους σπουδαίοι καλλιτέχνες από σημαντικά κέντρα, όπως από εργαστήριο της Καστοριάς (Τορνίκι, 15ος αιώνας), ο Φράγκος Κατελάνος (Ζάβορδα, 16ος αιώνας) και Λινοτοπίτες (Σπήλαιο, 17ος αιώνας). Στο σκοτεινό εσωτερικό εντυπωσιάζουν τα επιχρυσωμένα ξυλόγλυπτα τέμπλα Όσον αφορά στους κατασκευαστικούς τρόπους, η τεχνολογία της εποχής, χαρακτηρίζεται από την σχεδόν ολοκληρωτική εγκατάλειψη των βυζαντινών τρόπων και την εισαγωγή στοιχείων της παραδοσιακής αρχιτεκτονικής.
Εκτίμηση εμβολιαστικής κάλυψης και παραγόντων που την επηρεάζουν σε παιδιά προσχολικής ηλικίας
Authors: Μιχαήλ Κοραλία
Published: January 2014

Background and aims:To assess immunization coverage and identify factors influencing complete and age appropriate vaccination among children attending public nurseries in the municipal Athens area, following a full reimbursement policy (since 2008 for MCC, PCV7, varicella and hepatitis A vaccines).Methods:A cross-sectional study, using stratified sampling was performed during 2009-2011. Immunization history was obtained from vaccination booklets while demographic and socioeconomic characteristics along with parental attitudes towards immunization by telephone interviews. Percentages of vaccination were estimated by sample weighted proportions while associations between complete and age-appropriate vaccination and possible determinants by logistic regression analysis.Results:A total of 731 children (mean age: 46, median: 48, range: 10-65 months) were included (participation rate: 81.6%). Complete vaccination coverage was satisfactory overall, exceeding 90% for traditional antigens (DTP, polio, Hib, hepatitis B, 1st dose of MMR) but ranging between 61-92% for newly reimbursed vaccines. However, immunization was significantly delayed for new vaccines, as well as for hepatitis B (only 28% were vaccinated at 12 months of age), and 2nd dose of MMR (65% at 60 months of age). Child's increasing age as well as belonging to immigrant group were significantly associated with under- or delayed immunization status while use of multivalent vaccines had a positive impact on complete and age-appropriate immunization with most vaccines.Conclusions:Our results highlight the need to monitor uptake of new vaccines and reinforce appropriate administration of booster doses and hepatitis B vaccine. Immigration was identified as risk factor for suboptimal immunization with older vaccines, but with compliance in a controlled environment.